Πειραματική μελέτη της επίδρασης συμπυκνώματος αιμοπεταλίων στη διατατική οστεογένεση
Authors: Αετόπουλος Ιωάννης 
Published: January 2014

Η διατατική οστεογένεση (ΔΟ) αποτελεί μια από τις πλέον σύγχρονες τεχνικές στην αποκατάσταση οστικών ελλειμμάτων και δυσμορφιών. Στα πλεονεκτήματα της τεχνικής περιλαμβάνονται η δυνατότητα μεγάλου εύρους μετακινήσεων των οστικών τμημάτων και η ταυτόχρονη ιστογένεση των μαλακών ιστών, καθώς και ο μειωμένος κίνδυνος βλάβης γειτνιαζόντων νεύρων και οδοντικών σπερμάτων. Συγκριτικά με την ορθογναθική χειρουργική πρόκειται για λιγότερο επεμβατική τεχνική με μικρότερη νοσηρότητα. Το πλάσμα πλούσιο σε αιμοπετάλια (ΠΠΑ), όπως και η ΔΟ, αποτελεί επίσης μια από τις τελευταίες εξελίξεις στην ιστική μηχανική. Πρόκειται για μια αυτόλογη ουσία που περιέχει υψηλή συγκέντρωση αιμοπεταλίων σε σχέση με το ολικό αίμα και επάγει την επούλωση των σκληρών και μαλακών ιστών. Τα αιμοπετάλια στο εσωτερικό τους περιέχουν κυστικούς και άλλους σχηματισμούς, μεταξύ των οποίων τα α-κοκκία. Αυξητικοί παράγοντες σε ανενεργή μορφή περιέχονται στα α-κοκκία, μεταξύ των οποίων είναι οι PDGF, TGF-β, IGF-I, PDEGF, VEGF και ο PF-4. Οι παραπάνω αυξητικοί παράγοντες, μετά την ενεργοποίηση του ΠΠΑ, διαχέονται εντός του τραύματος και ασκούν τη δράση τους. Σκοπός της παρούσας μελέτης ήταν η αξιολόγηση της πιθανής βελτίωσης του νεόπλαστου οστού από την επίδραση του ΠΠΑ σε ΔΟ με ή χωρίς λανθάνουσα περίοδο, που πραγματοποιήθηκε σε γνάθους σκελετικά ώριμων κουνελιών. Δώδεκα αρσενικά, σκελετικά ώριμα κουνέλια χρησιμοποιήθηκαν στην μελέτη. Τα πειραματόζωα χωρίσθηκαν τυχαία σε δύο ομάδες. Όλα τα ζώα υποβλήθηκαν σε αμφοτερόπλευρη ΔΟ της κάτω γνάθου αντίστοιχα προς τη γωνία της. Πριν τη χειρουργική επέμβαση γινόταν αιμοληψία, είτε από την κεντρική φλέβα του ωτός, είτε από την έξω σαφηνή φλέβα, με σκοπό την παρασκευή ΠΠΑ μετά από δύο διαδοχικές φυγοκεντρήσεις. Αμέσως μετά την χειρουργική επέμβαση, πριν τη συρραφή του τραύματος, το ΠΠΑ τοποθετούνταν στην περιοχή της οστεοτομίας, στη μια πλευρά της γνάθου, ενώ η άλλη πλευρά ήταν η πλευρά-μάρτυρας. Στην Α΄ομάδα η έναρξη της διάτασης έγινε αμέσως μετά τη χειρουργική επέμβαση. Η ταχύτητα της διάτασης ήταν 0,9mm και ο ρυθμός ήταν 3 φορές την ημέρα. Η συνολική διάρκεια της διάτασης ήταν 6 ημέρες. Στη συνέχεια ακολούθησε περίοδος ακινητοποίησης 14 ημερών. Στη Β΄ομάδα η έναρξη της διάτασης έγινε μετά από λανθάνουσα περίοδο 5 ημερών. Το πρωτόκολλο της διάτασης ήταν ίδιο με το αντίστοιχο της Α΄ομάδας. Μετά το τέλος του πειράματος, τα πειραματόζωα θανατώθηκαν και ελήφθησαν τα παρασκευάσματα. Αξιολογήθηκαν με κλινικά, ακτινογραφικά και ιστολογικά κριτήρια. Σε όλα τα παρασκευάσματα, μακροσκοπικά παρατηρήθηκε σχηματισμός νεόπλαστου οστίτη ιστού, αν και σε δύο πειραματόζωα της Α΄ομάδας και σε ένα της Β΄ ομάδας παρατηρήθηκαν μικρής έκτασης οστικά ελλείμματα. Και στις δύο ομάδες η μέση τιμή της ακτινογραφικής πυκνότητας των παρασκευασμάτων στην πειραματική πλευρά ήταν μεγαλύτερη από την αντίστοιχη τιμή στην πλευρά-μάρτυρα. Όμως η διαφορά μεταξύ των δύο μέσων τιμών ήταν στατιστικώς σημαντική μόνο στη Β΄ομάδα (p<0,05). Η μέση τιμή της ακτινογραφικής πυκνότητας των παρασκευασμάτων της πειραματικής πλευράς στη Β΄ομάδα ήταν μεγαλύτερη από την αντίστοιχη τιμή των παρασκευασμάτων της πειραματικής πλευράς της Α΄ομάδας και η διαφορά τους ήταν στατιστικά σημαντική (p<0,05). Μεγαλύτερη μέση τιμή ακτινογραφικής πυκνότητας ανευρέθηκε στην πειραματική πλευρά της Β΄ομάδας, ακολουθούμενη κατά σειρά από την πειραματική πλευρά της Α΄ομάδας, την πλευρά-μάρτυρα της Β΄ομάδας και τέλος την πλευρά-μάρτυρα της Α΄ομάδας. Τα ιστολογικά ευρήματα ήταν ανάλογα με τα ακτινολογικά ευρήματα. Στα παρασκευάσματα της πειραματικής πλευράς της Β΄ομάδας παρατηρήθηκαν πιο έντονα στοιχεία οστεοποίησης (μεγαλύτερος αριθμός οστικών δοκίδων και οστεοβλαστών) σε σχέση με την πλευρά-μάρτυρα της ίδιας ομάδας, αλλά και με όλα τα παρασκευάσματα της Α΄ομάδας τόσο στην πειραματική όσο και στην πλευρά-μάρτυρα. Από τα παραπάνω ευρήματα είναι φανερό ότι το ΠΠΑ μπορεί να έχει θετική επίδραση στη ΔΟ, ιδιαίτερα όταν η ΔΟ πραγματοποιείται με μη μηδενική λανθάνουσα περίοδο.